Tarybos reglamentas (EB) Nr. 467/97
1997 m. kovo 3 d.
numatantis atleisti nuo muitų mokesčių tam tikras vaistines veikliąsias medžiagas, turinčias Pasaulinės sveikatos organizacijos "tarptautinį nepatentuotą pavadinimą" (INN), ir tam tikrus produktus, naudojamus gaminti gatavus vaistus, bei panaikinti atleidimą nuo muitų mokesčių kai kuriems INN, kurie daugiausia naudojami ne farmacijoje
EUROPOS BENDRIJŲ TARYBA,
atsižvelgdama į Europos Bendrijos steigimo sutartį, ypač į jos 113 straipsnį,
atsižvelgdama į Komisijos pasiūlymą,
kadangi vykstant Urugvajaus raundo deryboms Bendrija ir tam tikras skaičius šalių svarstė vaistų atleidimo nuo muito mokesčių klausimą;
kadangi tų diskusijų dalyviai padarė išvadą, kad be Harmonizuotos sistemos (HS) 30 skyriaus ir HS 2936, 2937, 2939 ir 2941 antraščių produktų nuo muito mokesčių turėtų būti atleisti tam tikri vaistų veiklieji ingredientai, turintys Pasaulio sveikatos organizacijos "tarptautinį nepatentuotą pavadinimą" (INN), taip pat kai kurios šių produktų druskos, esteriai ir hidratai, be to, tam tikri produktai, naudojami gataviems vaistams gaminti;
kadangi tokių diskusijų rezultatai, kaip nurodyta diskusijų protokole, buvo įtraukti į dalyvių, prisijungusių prie Marakešo protokolo, prijungto prie 1994 m. Bendrojo susitarimo dėl muitų tarifų ir prekybos (GATT), tarifų sąrašus;
kadangi jie taip pat nutarė, kad nuo muitų atleidžiamų produktų sąrašui peržiūrėti, siekiant bendru susitarimu į jį įtraukti papildomus vaistus, diskusijų dokumentus pasirašiusių Pasaulinės prekybos organizacijos (PPO) atstovų susitikimai, remiant PPO Prekių prekybos tarybai, paprastai vyks bent kartą per trejus metus;
kadangi įvyko pirmoji tokia peržiūra ir buvo nutarta, kad nuo muito mokesčių turėtų būti atleistas tam tikras skaičius INN ir produktų, naudojamų gaminti gatavus vaistus, ir kad turėtų būti padidintas tam tikrų priešdėlių ir priesagų INN atitinkančioms druskoms ir esteriams apibrėžti sąrašas;
kadangi peržiūrint buvo nuspręsta, kad tikslinga būtų ištaisyti padėtį dėl kai kurių INN, kurie labiausiai naudojami ne farmacijoje ir kurie per neapsižiūrėjimą buvo priskirti prie tų INN, kurie jau atleisti nuo muitų mokesčių,
PRIĖMĖ ŠĮ REGLAMENTĄ:
1 straipsnis
Nuo 1997 m. balandžio 1 d. Bendrijoje nuo muitų mokesčių atleidžiami I priede išvardyti INN ir tokių produktų druskos, esteriai ir hidratai.
2 straipsnis
Nuo 1997 m. balandžio 1 d. Bendrijoje nuo muitų mokesčių atleidžiami II priede išvardyti produktai, naudojami gaminti gatavus vaistus.
3 straipsnis
Nuo 1997 m. balandžio 1 d. INN, kuriuos galima atleisti nuo muito mokesčių, taikomi priešdėliai ir priesagos papildomos priešdėliais ir priesagomis, išvardytomis III priede.
4 straipsnis
Nuo 1997 m. balandžio 1 d. produktai, išvardyti IV priede, ir tokių produktų druskos, esteriai ir hidratai nuo muitų mokesčių nebeatleidžiami.
5 straipsnis
Šis reglamentas įsigalioja kitą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1997 m. kovo 3 d.